N á v r h

Z á k o n

z ............... 2005,

ktorým sa mení a dopĺňa zákon č. 34/2002 Z. z. o nadáciách a o zmene Občianskeho zákonníka v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon č. 34/2002 Z.z. o nadáciách a o zmene Občianskeho zákonníka v znení neskorších predpisov sa mení a dopĺňa takto:

1. V § 5 sa za odsek 1 vkladá nový odsek 2, ktorý znie:
„(2) Údaje nadačnej listiny uvedené v odseku 1 písm. c) nie je možné meniť ani dopĺňať.“.

Doterajšie odseky 2 a 3 sa označujú ako odseky 3 a 4. 

2. V § 11 sa vypúšťa odsek 4.

3. V § 15 ods. 1 písm. b) sa slová „ods. 3“ nahrádzajú slovami “ods. 5“.

4. V § 17 ods. 7 sa na konci pripája táto veta: 
	„Ak prechádza nadačné imanie na obec, môže byť použité iba na verejnoprospešný účel.“.

5. V § 18 ods. 8 sa slová „majetkového zostatku“ nahrádzajú slovami „likvidačného zostatku.“.

6. V § 18 ods. 9 sa na konci poslednej vety pripájajú slová:
„a nesmie byť použitý na úhradu záväzkov nadácie.“.

7. V § 35 odsek 4 znie:
„(4) Nadácia zasiela ministerstvu najneskôr do 31. mája jeden výtlačok výročnej správy a výrok audítora k ročnej účtovnej závierke v elektronickej forme.“.

8. V § 35 sa za odsek 4 vkladá nový odsek 5, ktorý znie:
„(5) Najneskôr do 30. júna zasiela ministerstvo výrok audítora podľa ods. 4 na zverejnenie v Obchodnom vestníku.“.

9. V § 36 sa za odsek 1 vkladajú nové odseky 2 a 3, ktoré znejú:
„(2) Ak správca nadácie nepodá na ministerstvo návrh na zápis zmeny zapisovaných skutočností podľa § 11 ods. 2, ministerstvo uloží nadácii za porušenie tejto povinnosti pokutu v sume od 1 000 Sk do 10 000 Sk. 

(3) Ak správca nadácie nezašle ministerstvu rozhodnutie správnej rady alebo písomnú zmluvu o vytvorení nadačného fondu podľa § 13 ods. 5, ministerstvo uloží nadácii za porušenie tejto povinnosti pokutu v sume od 500 Sk do 5 000 Sk.“.

Doterajšie odseky 2 až 5 sa označujú ako odseky 4 až 7. 

10. V § 36 odsek 5 znie:
„(5) V rozhodnutí o uložení pokuty ministerstvo určí primeranú lehotu na splnenie povinnosti.“.

11. V § 37 ods. 3 sa slová „podľa § 36 ods. 3“ nahrádzajú slovami „podľa § 36 ods. 5“.

12. V § 41 ods. 2 sa na konci druhej vety za slová „zahraničnej nadácie“ vkladajú slová „v štátnom jazyku.“. 

13. Za § 41 sa vkladá § 41a, ktorý vrátane nadpisu znie:

„§ 41a
Spoločné ustanovenie

Na konanie podľa tohto zákona sa nepoužijú predpisy o správnom konaní10).“.

 Poznámka pod čiarou k odkazu 10 znie:
„10) Zákon č. 71/1967 Zb. o správnom konaní (správny poriadok) v znení neskorších predpisov.“.

Čl. II

Tento zákon nadobúda účinnosť 1. januára 2006.